HMPRO ทุ่ม 510 ลบ. เปิด “โฮมโปร พัทยา 3” ตั้งเป้ายอดขาย 50 ลบ./เดือน
HMPRO ทุ่ม 510 ลบ. เปิด "โฮมโปร พัทยา 3" ตั้งเป้ายอดขาย 50 ลบ./เดือน
29 ก.ย. 2559

นายณัฏฐ์ จริตชนะ ผู้ช่วยกรรมการผู้จัดการ กลุ่มการตลาด บริษัทโฮมโปรดักส์ เซ็นเตอร์ จำกัด (มหาชน) หรือ HMPRO เปิดเผยว่า บริษัทได้เดินหน้าบุกขยายตลาดภาคตะวันออก ทุ่มงบประมาณ 510 ล้านบาท เปิดโฮมโปร พัทยา 3 บนพื้นที่ 20 ไร่ นับเป็นสาขาแห่งที่ 79 และคาดว่าจะสามารถทำยอดขายได้ประมาณ 50 ล้านบาท/เดือน
ทั้งนี้เนื่องจากเป็นทำเลที่มีแนวโน้มการขยายตัวของเศรษฐกิจในอัตราที่สูงขึ้น ทำให้ภาคของอสังหาริมทรัพย์มีการขยายตัวตามไปด้วย โดยเฉพาะคอนโดมิเนียม หอพัก บ้านจัดสรร ทั้งทาวน์โฮม และบ้านเดี่ยว แนวโน้มในด้านของความต้องการที่อยู่อาศัย ที่มีปริมาณเพิ่มขึ้น รวมถึงเป็นเขตเศรษฐกิจที่รายล้อมไปด้วยนิคมอุตสาหกรรมขนาดใหญ่ ที่เป็นแหล่งดึงแรงงานทั้งชาวไทย และชาวต่างชาติ ให้เข้ามาในพื้นที่ในปริมาณที่สูงมาก
โดยก่อนหน้านี้โฮมโปรได้เปิดสาขาในจังหวัดชลบุรีกว่า 6 สาขา ได้แก่ โฮมโปรพัทยา,โฮมโปรชลบุรี,โฮมโปรศรีราชา,โฮมโปรพัทยาเหนือ,โฮมโปร ชลบุรี (อมตะ) และโฮมโปร พัทยา 3 ติดสวนนงนุช
โดยโฮมโปรพัทยา 3 ติดสวนนงนุช จะเป็นศูนย์รวมความสุขที่เลือกได้ กับสินค้าทันสมัย หลากหลายสไตล์ที่ตอบสนองทุกความต้องการของคนรักบ้าน พร้อมบริการให้คำปรึกษาครบวงจรแบบมืออาชีพ สะดวกสบาย ทันสมัย ทั้งการปรับปรุง ซ่อมแซม ตกแต่ง วัสดุก่อสร้าง และศูนย์รวมภาพและเสียง The Power การบริการ Home Service ที่ครอบคลุมการออกแบบห้องน้ำ-ห้องครัวในรูปแบบ 3D Design,InstallationService บริการติดตั้ง/ย้ายจุดเครื่องใช้ในบ้าน, MaintenanceService บริการทำความสะอาด เครื่องใช้ไฟฟ้าอุปกรณ์ในบ้าน และที่นอน HomeImprovementService บริการทาสี ปรับปรุงห้องน้ำห้องครัว เพื่อตอบสนองไลฟ์สไตล์ที่แตกต่างสำหรับกลุ่มลูกค้าในจังหวัดชลบุรีแบ่งเป็น บ้านเก่า 70% บ้านใหม่ 30% (เจ้าของบ้าน 50%เจ้าของโครงการและผู้รับเหมา 50%)